Кэлиҥҥи сылларга Арассыыйа судаарыстыбаннай политикатын сүрүн соругунан үөрэх систематын сайыннарыы буолла. «Үөрэҕирии» национальнай бырайыак, «Биһиги саҥа оскуолабыт» национальнай көҕүлээһин, Учуутал сылын ыытыы - бары  туруоруллубут соруктары олоххо киллэрэргэ тирэх буолаллар.    Бүгүҥҥү учуутал иннигэр атын соруктар тураллар: аҥаардас билиини биэриинэн муҥурдаммакка, биирдиилээн оҕо ис кыаҕын, дьоҕурун арыйыы. Саҥа киллэриллибит учуутал квалификациятын үрдэтэр уонна аттестациялыыр ньымалар өрөспүүбүлүкэ инновационнай социальнай-экономическай сайдыы суолугар үктэммит эппиэтинэстээх кэмигэр ситиһиилээх үлэни хааччыйалларыгар эрэнэбин.    Бүгүҥҥү күҥҥэ профессиональнай үөрэхтээһин личноһы социализациялааһыны,  ыччаты общество ортотугар олоххо уонна профессиональнай үлэҕэ бэлэмнээһини кытта сибээһэ күүһүрэн иһэр. Онон дойду бүттүүн болҕомтото педагогтарга уонна преподавателлэргэ, директордарга уонна ректордарга, методистарга уонна олохторун үөрэхтээһини кытта ситимнээбиттэргэ барыларыгар хатанар.    Учууталлар уонна педагогическай общественность ХII съеһигэр өрөспүүбүлүкэ саҥардыллыбыт материальнай базалаах, үрдүк профессиональнай кадрдардаах, үгүһү уларытан кэллэ. Аһаҕас буолуу улааппыта уонна үбүлээһин  саҥа ньымата - ыытыллар уларытыылар сүрүн түмүктэрэ.    Быйылгы съезд - ситиһиллибиккэ түмүк оҥоруу уонна инники кэскили торумнааһын. Сүрүн соруктарбыт - саҥа кэм учууталларын бэлэмнээһин, үөрэҕи дьиҥ олоҕу кытары дьүөрэлээһин, оскуола саҥа мэтириэтин оҥоруу усулуобуйатыгар сиһилии билии боппуруоһун быһаарыы, балысхан тэтимнээх олоххо бэйэтин миэстэтин ситиһиилээхтик булунар киһини иитэн таһаарыы, үөрэх үлэһиттэригэр социальнай өйөбүлү оҥоруу.    Үөрэх хаачыстыбатын бүгүн саҥалыы  көрөбүт. Технологическай сайдыы саҥа ирдэбиллэри туруорда - ылбыт билиини олох утары уунар уустук усулуобуйаларыгар дьүөрэлээн туһаныы, коммуникативнай, информационнай о.д.а. кыаҕы сайыннарыы. Мантан сиэттэрэн бүгүҥҥү үөрэнээччи педагог дьайар объега буолан бүтэр, кини - үлэҕэ уонна тус олоҕор ситиһиилээх буоларыгар көмөҕө наадыйар үөрэх процеһын тэҥ бырааптаах кыттыылааҕа.    Ытыктабыллаах педагогтар, эһиги түбүктээх үлэҕит уонна уҕараабат саҥа былааннаргыт бүгүн хаһааҥҥытааҕар да суолталаннылар.  Сыралаах үлэ уонна үрдүк профессионализм - үөрэх хаачыстыбатын төһүү күүһэ. Эһиэхэ улахан чиэс итиэннэ эппиэтинэс сүктэрилиннэ - кэлэр кэскилбит эһиги илиигитигэр баар. Ыччаттарбыт үөрэхтэригэр уонна олохторугар төһө ситиһиилээх буолаллара быһаччы эһигиттэн тутулуктаах.    Уустук, үрдүк эппиэтинэстээх уонна биһиэхэ барыбытыгар олус наадалаах үлэҕит иһин истиҥ махталы тутуҥ!    Саҥа айар ситиһиилэри, кыайыылары, инникигэ эрэли баҕарабын, бары былааҥҥыт уонна саҕалааһыннаргыт олоххо киирдиннэр,  доруобай буолуҥ!    СӨ президенэ Е. Борисов.